C 434/8

Kuulemismenettelystä vastaavan neuvonantajan loppukertomus (1)

Asia AT.40127 – Säilykevihannekset

(ETA:n kannalta merkityksellinen teksti)

(2020/C 434/07)

Tässä kertomuksessa käsitellään kartelliin liittyvää sovintomenettelyä koskevaa, komission asetuksen (EY) N:o 773/2004 (2) 10 a artiklassa säädetyn menettelyn mukaisesti annettavaa päätöstä, jäljempänä ’päätösluonnos’.

Päätösluonnos on osoitettu yrityksille Bonduelle (3), Coroos (4) ja Groupe CECAB (5), jäljempänä yhdessä ’sovintomenettelyn osapuolet’.

Päätösluonnoksen mukaan sovintomenettelyn osapuolet osallistuivat 19. tammikuuta 2000 ja 1. lokakuuta 2013 välisenä aikana SEUT-sopimuksen 101 artiklan 1 kohdan ja ETA-sopimuksen 53 artiklan 1 kohdan yhtenä kokonaisuutena pidettävään jatkettuun rikkomiseen, joka liittyi tietyntyyppisten säilykevihannesten myyntiin vähittäiskauppiaille ja/tai ravitsemisalalle Euroopan talousalueella ja jossa oli kyse hintojen koordinoinnista, markkinoiden jakamisesta ja kaupallisesti arkaluonteisten tietojen vaihtamisesta.

Komissio aloitti 17. helmikuuta 2017 sovintomenettelyn osapuolia ja yhtä muuta yritystä (6) vastaan asetuksen (EY) N:o 773/2004 2 artiklan 1 kohdan mukaisen menettelyn.

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen (7) ja sovintoehdotusten (8) jälkeen komissio antoi sovintomenettelyn osapuolille väitetiedoksiannon 25. heinäkuuta 2019.

Vastauksissaan väitetiedoksiantoon sovintomenettelyn osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista sovintomenettelyn osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että sovintomenettelyn osapuolet eivät ole esittäneet minulle minkäänlaisia pyyntöjä tai valituksia (9), katson, että sovintomenettelyn osapuolten menettelyllisten oikeuksien tosiasiallista toteutumista on kunnioitettu tässä asiassa.

Bryssel 26. syyskuuta 2019. Joos STRAGIER

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18), sellaisena kuin se on viimeksi muutettuna komission asetuksella (EU) 2015/1348 (EUVL L 208, 5.8.2015, s. 3), jäljempänä ’asetus (EY) N:o 773/2004’.

(3) Bonduelle SCA, Bonduelle SA (aiemmin Bonduelle SAS) ja Bonduelle Europe Long Life SAS.

(4) Coroos International NV, Coroos Beheer BV ja Coroos Conserven BV.

(5) Centrale Cooperative Agricole Bretonne SCA, Compagnie Generale de Conserve SAS ja GIE Groupe d’aucy (aiemmin GIE Groupe CECAB).

(6) Tätä kertomusta laadittaessa tätä muuta yritystä koskeva menettely on meneillään asetuksen (EY) N:o 773/2004 yleisten (muuta kuin sovintomenettelyä) koskevien säännösten mukaisesti.

(7) Sovintoon tähtäävät keskustelut käytiin maaliskuun 2017 ja kesäkuun 2019 välisenä aikana.

(8) Sovintomenettelyn osapuolet esittivät viralliset pyyntönsä aloittaa sovintomenettely [...].

(9) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).